પાટીદાર અનામત આંદોલન વખતે શહિદ થયેલા યુવાનોના પરિવારને ન્યાય અપાવવા શહિદ યાત્રાની ઉંઝાથી શરૂઆત થઇ હતી. રવિવારે બપોરે શહિદ યાત્રા સુરતના વરાછા વિસ્તારમાં આવી ત્યારે પાસના નેતા હાર્દિક પટેલ હાજર હતા. માનગઢ ચોક ખાતે સરદારની પ્રતિમાને વંદન કર્યા પછી હાર્દિકે કહ્યું હતું કે ગુજરાતમાં મહિલાઓ સલામત નથી અને જગતનો તાત ખેડુત પણ પરેશાન છે. ગુજરાતમાં ભાજપનું મોડલ નિષ્ફળ ગયું છે.હાર્દિકે બિહારમાં કાયદો વ્યવસ્થા ગુજરાત કરતા વધુ સારી હોવાનું કહ્યું હતું. સુરતના કન્વીનર ધાર્મિક માલવિયાએ કહ્યું હતું કે પાટીદાર આંદોલન વખતે શહિદ થયેલા યુવાનોના પરિવારને આજ સુધી એકેય રૂપિયો મળ્યો નથી.ભાજપના નેતાઓ ઘણી વખત પાટીદાર સમાજના લોકોને ગેરમાર્ગે દોરવા શહિદોના પરિવારને રૂપિયા આપ્યા એવા નિવેદનો કરતા રહે છે. સાચી વાતથી સમાજના લોકોને વાકેફ કરવા માટે પાસ દ્રારા શહિદ યાત્રા કાઢવામાં આવી છે.